На основу чл. 119. став 1. тачка 1) и чл. 201. Закона о основама система образовања и васпитања ("Службени гласник РС", бр. 88/2017, 27/2018.-др.закони и 10/2019, у даљем тексту: Закон) и чл. 174. Статута школе, Школски одбор Основне школе "Бранко Крсмановић" у Сикирици, на седници одржаној дана 12.09.2019. године, доноси се

**ИЗМЕНА И ДОПУНА СТАТУТА**

**ОШ „Бранко Крсмановић“**

**у Сикирици**

**Члан 1.**

**Надлежност Школског одбора**

У члану 49. став 1. иза тачке 14) додају се тачке од 15) до 22): :

15) одлучује о статусној промени и о промени назива и седишта Школе;

16) одлучује о пословању Школе и коришћењу њених средстава;

17) одлучује о давању на коришћење, односно у закуп, школског простора;

18) доноси одлуке по предлозима Савета родитеља, даје одговоре на питања и изјашњава се о ставовима које му упућује тај орган;

19) даје овлашћење ради замењивања одсутног или спреченог директора у случају да директор пропусти да то учини;

20) именује чланове Стручног актива за развојно планирање;

21) именује, на предлог синдиката, комисију за утврђивање запослених за чијим је радом у потпуности или елимично престала потреба;

22) доноси пословник о свом раду, којим се ближе уређују његов рад и одлучивање.

**Члан 2.**

**Статус директора**

Мења се члан 64. и гласи:

Орган управљања закључује са директором уговор о раду на одређено време.

Уколико је за директора именовано лице из реда запослених у тој установи, доноси се решење о његовом премештају на радно место директора које по сили закона замењује одговарајуће одредбе уговора о раду.

Уколико је директор именован из реда запослених код другог послодавца, остварује право на мировање радног односа на основу решења о именовању.

Лице из ст. 2. и 3. овог члана има право да се након престанка дужности директора након првог, односно другог мандата врати на послове које је обављало пре именовања за директора установе.

Уколико директору установе коме мирује радни однос престане дужност због истека мандата или на лични захтев током трећег и сваког наредног мандата, распоређује се на послове који одговарају степену и врсти његовог образовања.

Ако нема одговарајућих послова, лице из става 5. овог члана остварује права као запослени за чијим радом је престала потреба, у складу са законом.

**Члан 3.**

**Надлежност Савета родитеља**

У члану 55. иза тачке 12. додају се тачке од 13.-14.:

13) доноси пословник о свом раду, којим се ближе уређују његов рад и одлучивање;

14) предлаже представника Савета за родитеље посматраче у спровођењу завршног испита.

У тачки 11) реч „општински“ замењује се речју „локални“.

**Члан 4.**

**Локални савет родитеља**

Иза чл. 56. додаје се чл. 56а, који гласи:

Локални савет родитеља чине представници савета родитеља, свих установа са подручја општине, града, односно градске општине (у даљем тексту: општина). Представници савета родитеља бирају се сваке школске године.

Локални савет родитеља:

1) даје мишљење, иницира акције и предлаже мере за остваривање права детета, унапређивање образовања, васпитања и безбедности деце, односно ученика у општини;

2) учествује у утврђивању локалних планова и програма који су од значаја за остваривање образовања, васпитања и безбедности деце;

3) прати и разматра могућности за унапређивање једнаког приступа, доступности и могућности образовања и васпитања за децу, односно ученике; спречавања социјалне искључености деце односно ученика из угрожених и осетљивих група на територији општине;

4) пружа подршку савету родитеља свих установа на територији општине у вези са питањима из њихове надлежности;

5) заступа интересе деце и ученика општине у ситуацијама које су од значаја за унапређивање њиховог образовања, васпитања, безбедности и добробити на територији општине;

6) сарађује са организацијама које делују у области образовања и васпитања, заштите здравља, социјалне заштите, културе, заштите и унапређења права детета и људских права;

7) обавља и друге послове у вези са образовањем и васпитањем на територији општине.

**Члан 5.**

**Праћење и оцењивање ученика**

Члан 126. став 5. мења се и гласи:

Ученик се оцењује из обавезног предмета, изборног програма и активности и из владања, описном и бројчаном оценом, у складу са законом.

Став 7.истог члана мења се и гласи: Ученик се оцењује најмање четири пута у полугодишту, а ако је недељни фонд часова обавезног предмета, изборног програма и активности један час најмање два пута у полугодишту.

 Став 8.истог члана мења се и гласи: На основу праћења и вредновања током наставне године закључну оцену из обавезног предмета, изборног програма и активности утврђује одељенско веће које чине наставници који предају ученику на предлог наставника , а оцену из владања на предлог одељенског старешине.

Став 12.истог члана мења се и гласи: Ученик који је на крају школске године оцењен и има прелазне оцене из свих обавезних предмета и из изборног програма други страни језик и који је оцењен из свих осталих изборних програма и активности прелази у наредни разред.

**Члан 6.**

**Оцењивање и напредовање ученика**

Члан 127. став 1. мења се и гласи:

У првом разреду основног образовања и васпитања закључна оцена из обавезних предмета, је описна и утврђује се на крају првог и другог полугодишта.

У члану 127. додаје се став 2. и гласи: У првом разреду основног образовања и васпитања закључна оцена из изборних програма и активности је описна и утврђује се на крају првог и другог полугодишта.

Досадашњи став 2. члана 127. постаје став 3. и гласи: Оцена из става 1. овог члана исказује се као напредовање ученика у остваривању исхода, ангажовање и препорука.

Досадашњи став 3. члана 127. постаје став 4. и гласи: Закључне оцене у првом разреду основног образовања и васпитања из обавезних предмета и из изборних програма и активности уносе се у ђачку књижицу и ученик прелази у наредни разред.

**Члан 7.**

**Општи успех ученика**

У члану 129. став 2. мења се и гласи:

Ученик није са успехом завршио разред, односно има недовољан успех уколико има више од две недовољне оцене, осим оцене из владања или није положио поправни испит, осим ученика другог и трећег разреда основне школе који се преводи у наредни разред.

Став 5. истог члана мења се и гласи:

Општи успех ученика од другог до осмог разреда утврђује се на крају првог и другог полугодишта на основу аритметичке средине закључних прелазних бројчаних оцена из обавезних предмета и из изборног програма други страни језик, као и оцене из владања почев од шестог разреда.

**Члан 8.**

 **Приговор на оцењивање, оцену и испит**

Члан 129. мења се и гласи:

Ученик основног и средњег образовања и васпитања, његов родитељ, односно други законски заступник има право да поднесе:

1) приговор на оцену из обавезног предмета, изборног програма и активности и из владања у току школске године;

2) приговор на закључну оцену из обавезног предмета, изборног програма и активности и из владања на крају првог и другог полугодишта;

3) приговор на испит.

Приговор на оцену из обавезног предмета, изборног програма и активности и из владања у току школске године подноси се директору школе у року од три дана од саопштења оцене.

Приговор на закључну оцену из обавезног предмета, изборног програма и активности и из владања на крају првог и другог полугодишта подноси се директору школе у року од три дана од дана добијања ђачке књижице, односно сведочанства, осим за ученике завршних разреда у року од 24 сата.

Приговор на испит подноси се директору школе, у року од 24 сата од саопштавања оцене на испиту.

Директор школе, у сарадњи са стручним сарадником и одељенским старешином, решењем одлучује о приговору из става 1. тачка 1) овог члана у року од три дана, односно у року од 24 сата о приговору из става 1. тач. 2) и 3) овог члана, претходно прибављајући изјаву наставника.

Директор је дужан да предметном наставнику на чију оцену је уложен приговор, у року од три дана од дана доношења решења из става 5. овог члана достави решење.

Ако оцени да је приговор на оцену из обавезног предмета, изборног програма и активности основан и да оцена није јавно саопштена, образложена, односно да оцењивање није у складу са прописима, директор поништава оцену, појачава педагошко-инструктивни рад са наставником у установи и решењем образује комисију за проверу знања ученика, преглед и поновно оцењивање писменог или другог рада ученика. Комисија има три члана, од којих су два стручна за предмет, односно област предмета.

Уколико се утврди да закључна оцена није изведена у складу са прописима, директор поништава и враћа оцену одељењском већу на разматрање и закључивање.

Ако директор и након поновног разматрања и закључивања од стране одељењског већа прописаног ставом 8. овог члана, утврди да закључна оцена из обавезног предмета, изборног програма и активности није изведена у складу са прописима или је приговор из других разлога основан, решењем поништава закључну оцену и упућује ученика на полагање испита.

Наставник чија оцена је поништена упућује се и на стручно усавршавање за област оцењивања и комуникацијских вештина.

Уколико појачани педагошко-инструктивни рад у установи и стручно усавршавање наставника не дају позитиван резултат, директор је у обавези да захтева стручно педагошки надзор над радом наставника од стране просветног саветника.

Ако директор у сарадњи са стручним сарадником и одељењским старешином оцени да је приговор на оцену из владања основан и да оцењивање није у складу са прописима упућује одељенском већу на разматрање и поновно одлучивање, уз учешће стручних сарадника.

Ако утврди да је оцена на испиту изведена противно прописима, поништава испит и упућује ученика на поновно полагање испита. Испит се организује у року од три дана од дана подношења приговора.

Уколико школа нема потребан број стручних лица, ангажује стручно лице из друге школе.

Наставник чија оцена је оспорена или на чији је предлог утврђена закључна оцена, не може да буде члан комисије.

Када је поништен испит директор образује нову комисију у чијем саставу не могу да буду чланови комисије чији је испит поништен.

Оцена комисије је коначна.

**Члан 9.**

**Престанак радног односа**

После члана 134. додаје се члан 134а који гласи:

Радни однос запосленог у установи престаје са навршених 65 година живота и најмање 15 година стажа осигурања.

Запосленом престаје радни однос ако се у току радног односа утврди да не испуњава услове из члана 139.став1. Закона или ако одбије да се подвргне лекарском прегледу у надлежној здравственој установи на захтев директора.

Запослени коме престане радни однос из разлога утврђеног чланом 139.став1. тачка 2) овог закона, остварује право на отпремнину.

Висина отпремнине из става 3. члана 167. Закона утврђује се општим актом установе, с тим што не може бити нижа од збира трећине плате запосленог за сваку навршену годину рада у радном односу код послодавца код кога остварује право на отпремнину.

**Члан 10.**

Мења се члан 137. и гласи:

Ученик одговара за лакше повреде обавеза ученика, и то:

1. неоправдано изостајање из школе до 25 неоправданих часова;
2. ометање извођења наставе у свом или другом одељењу;
3. коришћење мобилног телефона за време наставе;
4. напуштање часа без претходног одобрења наставника;
5. неоправдано кашњење на редовну наставу и друге облике образовно-васпитног рада;
6. недолазак на часове допунске наставе;
7. необавештавање родитеља о резултатима учења и владања и непреношење порука одељенског старешине, других наставника и стручних сарадника;
8. недолично понашање према другим ученицима, наставницима, стручним сарадницима и другим запосленим у Школи;
9. недисциплиновано понашање у учионици и другим школским просторијама за време трајања наставе, испита, као и за време манифестација које се одржавају у Школи;
10. нарушавање естетског изгледа Школе и школског дворишта;
11. изазивање нереда у просторијама Школе и школском дворишту;
12. наношење материјалне штете Школи (оштећење школске зграде, просторија, инвентара, инсталација и прибора запослених у Школи и слично);
13. непоштовање одлука надлежних органа Школе;
14. оштећење или уништење личних ствари и прибора других ученика, наставника и других запослених у Школи.

За лакшу повреду обавезе ученика могу се изрећи васпитне мере:

1) опомена;

2) укор одељењског старешине;

3) укор одељењског већа, на основу изјашњавања наставника који изводе наставу у одељењу ученика, у складу са општим актом школе.

Васпитне мере изричу се ученику, без вођења дисциплинског поступка, у школској години у којој је учињена повреда обавезе. Опомену и укор одељењског старешине изриче одељењски старешина.

**Члан 11.**

**Васпитно-дисциплински поступак**

У чл. 140. после става 1. досадашњи став 2.се мења и гласи:

"За учињену тежу повреду обавезе ученика директор закључком покреће васпитно-дисциплински поступак најкасније у року од осам дана од дана сазнања, а за учињену повреду забране из чл. 110-112. овог закона закључком покреће поступак одмах, а најкасније у року од два дана од дана сазнања, о чему одмах, а најкасније наредног радног дана обавештава родитеља, односно другог законског заступника."

У чл. 140. после става 2. додаје се став 3. и гласи:

"Директор води поступак и окончава га решењем.".

**Члан 12.**

**Разредни испит**

Члан 157. мења се и гласи:

Разредни испит полаже ученик који није оцењен из једног или више предмета, изборног програма или активности.

Ученик може бити неоцењен из обавезног предмета, изборног програма и активности уколико није похађао наставу више од трећине укупног годишњег броја часова тог обавезног предмета, изборног програма и активности и уколико се оцењивањем утврди да није достигао образовне стандарде на основном нивоу.

Ученик који на разредном испиту добије једну или две недовољне оцене, као и ученик који није приступио полагању разредног испита из једног или два обавезна предмета, изборног програма и активности полаже поправни испит.

Ученик који на разредном испиту добије недовољну оцену из више од два обавезна предмета, укључујући и изборни програм други страни језик, или који не приступи полагању разредног испита из више од два обавезна предмета, изборног програма и активности, понавља разред, у складу са законом.

**Члан 13.**

**Поправни испит**

Члан 158. мења се и гласи:

Поправни испит полаже ученик од четвртог до осмог разреда који на крају другог полугодишта има до две недовољне закључне бројчане оцене из обавезних предмета или из једног обавезног предмета и изборног програма други страни језик**.**

Ученик који полаже поправни испит обавезан је да похађа припремну наставу, коју је школа дужна да организује непосредно пре полагања поправног испита.

Ученик који положи поправни испит завршава разред.

Ученик осмог, односно завршног разреда који има више од две недовољне закључне бројчане оцене или не положи поправни испит не понавља разред, већ завршава започето образовање и васпитање у истој школи полагањем испита из обавезног предмета, односно изборног програма други страни језик из којег има недовољну оцену, у складу са законом.

Ученик осмог разреда основног образовања и васпитања који положи поправни испит, стиче право да полаже завршни испит у основном образовању и васпитању у прописаним роковима.

**Члан 14.**

**Престанак радног односа**

У члану 187. после става 3. додаје се став 4. који гласи:

Висина отпремнине из става 3. члана 167. Закона утврђује се општим актом установе, с тим што не може бити нижа од збира трећине плате запосленог за сваку навршену годину рада у радном односу код послодавца код кога остварује право на отпремнину.

 **Члан 15.**

Остале одредбе Статута школе, дел.бр. 354. oд 22.3.2018.год., остају на снази.

 **Члан 16.**

Измене и допуне Статута, ступају на снагу осмог дана од дана његовог објављивања, на огласној табли Школе.

 Председник Школског одбора,

 \_\_\_\_\_\_\_\_\_\_\_\_\_\_\_\_\_\_

 Небојша Златановић

Измена и допуна Статута је заведена под деловодним бројем 657 од 12.09.2019. године, објављена је на огласној табли Школе, дана \_\_\_\_\_\_\_\_ 20\_\_. године, а ступа на снагу дана \_\_\_\_\_\_\_\_\_\_\_, 20\_\_. године.

 Секретар Школе,

\_\_\_\_\_\_\_\_\_\_\_\_\_\_\_\_\_\_\_\_\_